Ing wêkdal punika ing Turki wontên tindak ingkang sajak niru tindakipun Sang Hitler, inggih punika anggèning nêdya ngêbroki laladan Alexandrette (Iskandarun) kanthi paksan. Ingkang pinanggihipun ingriku lajêng nuwuhakên ura-uru, bangsa Turki campuh kalihan bangsa Arab. Ingkang makatên wau lajêng nuwuhakên pandakwanipun Turki, bilih panjaginipun Prancis dhatêng rakyat Turki ingriku kirang sae. Dene manawi Prancis pancèn botên sagêd anjagi, lajêng badhe dipun jagi piyambak. Miturut wartos, wadya Turki ing sapunika sampun pacakbaris nglêmpak wontên ing tapêl watês. Nanging Prancis sampun prayitna, samangsa wadya Turki wau malêbêt, wadya Prancis badhe ngunduri kemawon, supados botên nuwuhakên pasulayan. Dene tumrap bangsa Arab tuwin bangsa Armenie sami kuwatos manawi ngantos kêdhêsêk ing wadya Turki, mila ing sasagêd-sagêd nêdya nanggulangi dhatêng trajangipun Turki ingkang kados makatên punika.